Komissaariehdokas Urpilainen arvioi EU:n tulevia haasteita suuren valiokunnan kuulemisessa Turussa |
Komissaariehdokas Urpilainen arvioi EU:n tulevia haasteita suuren valiokunnan kuulemisessa Turussa
​Eduskunnan suuri valiokunta järjesti Suomen komissaariehdokkaan kuulemisen Turun Eurooppa-foorumilla tänään. Tilaisuus Turun Akatemiatalolla oli yleisölle avoin.
Komissaariehdokas, kansanedustaja Jutta Urpilainen (sd.) lähestyi puheenvuorossaan EU:n lähitulevaisuuden keskeisiä kysymyksiä viime vuosien kriisien ja niiden seuraamusten kautta.
Finanssikriisin, maahanmuuttokriisin ja turvallisuuskriisin jälkeen on Urpilaisen mukaan nähtävissä eurooppalaisen arvoyhteisön kriisi, joidenkin jäsenmaiden kyseenalaistaessa unionin perusarvoja.
Poliittisen puoluekentän murroksessa, yhden jäsenmaan jättäessä unionin ja EU:n yhtenäisyyden kärsittyä odottaa Urpilainen EU:lta toimia erityisesti monenkeskisen ja sääntöperusteisen kansainvälisen järjestelmän puolustamisessa, uusien turvallisuusuhkien torjunnassa sekä työtä teknologisen kehityksen aiheuttamien yhteiskunnallisten muutosten hallitsemiseksi.
Urpilainen korosti puheenvuoronsa lopuksi, ettei unionia ole ilman kansalaisiaan. Päätöksenteon avoimuus, osallistavuus ja läpinäkyvyys ovat EU:n legitimiteetille keskeisiä, Urpilainen sanoi.
Kansanedustajien kysymykset komissaariehdokkaalle käsittelivät mm. EU:ta globaalina toimijana, Brexitiä, EU-rahoituksen ehdollisuutta oikeusvaltioperiaatteen noudattamiselle, kauppasopimusten sitomista ilmastopolitiikan tavoitteisiin, EU:ta sosiaalisen oikeudenmukaisuuden ja vähemmistöjen aseman edistäjänä sekä EU:n yhteistä turvallisuuspolitiikkaa.
Komissaariehdokas Urpilaisen jälkeen suuren valiokunnan kuultavana oli professori Elina Pirjatanniemi Åbo Akademista otsikolla Eurooppalainen oikeusvaltio ja kansalaisen arki.
Tallenteet kuulemisista voi katsoa Yle Areenasta (komissaariehdokas Urpilaisen kuuleminen) sekä Turun kaupungin YouTube-kanavalta (Urpilaisen sekä professori Pirjatanniemen kuulemiset).